किसी दार्शनिक ने कहा था- मनुष्य स्वतंत्र होने के लिए अभिशप्त है। स्वतंत्रता उसकी पहली पसंद है, इसलिए यहीं से उसके जीवन में चुनाव शुरू हो जाता है। हम एक चीज चुनते हैं, दूसरी ठुकराते हैं। फिर तीसरी पकड़ते हैं, चौथी हाथ से निकल जाती है। चुनते-चुनते इतनी चिंता में डूब जाते हैं कि एक दिन जो पाना चाहते हैं वह मिल तो जाता है लेकिन, जीवन से शांति चली जाती है।
लंका कांड में भगवान राम ने रावण से युद्ध से पहले शिवलिंग की स्थापना की और जो कहा उसे तुलसीदासजी ने ऐसे लिखा, ‘संकरप्रिय मम द्रोही सिव द्रोही मम दास। ते नर करहिं कलप भरि घोर नरक महुं बास।।’ अर्थात जिन्हें शिवजी प्रिय हैं परंतु मेरे विरोधी हैं एवं जो शिवजी के द्रोही पर मुझे चाहने वाले हैं वे लोग घोर नरक में निवास करते हैं। यहां नर्क का मतलब है अशांति। राम का कहना है मुझसे और शिवजी से यदि ठीक से कोई जुड़ जाए, वह अशांति से बच सकता है। राम मर्यादा के प्रतीक हैं और शिव को कल्याण कहा गया है। मर्यादा का अर्थ है अनुशासन, जिंदगी की दौड़-भाग में थोड़ा विराम और कल्याण मतलब अपनी उपलब्धियों में से दूसरों के हित का काम करना। इसीलिए कल्याण को विश्राम माना है।
विराम यानी रुकना, विश्राम यानी रुके हुए को भीतर उतारना। जैसे ही आप थोड़ा-सा भीतर उतरते हैं, अपने निकट चले जाते हैं। जब मनुष्य अपने से एकाकार हो जाता है, तो स्वतंत्रता, चुनाव, भेद ये सब समाप्त हो जाते हैं। सबसे बड़ी शांति मिलती है। इसके लिए योग कीजिए, स्वयं के भीतर उतरिए। अपने निकट पहुंचते ही आप और परमशक्ति एक हो जाएंगे। यहीं से जीवन में मर्यादा और कल्याण शांति प्रदान करते हैं। रामजी यही संदेश दे रहे हैं।
पं. विजयशंकर मेहता
humarehanuman@gmail.com
hin_Deva hin_Deva hin_Deva mai_Deva zho_Hant